ไฟแนนซ์
...เห็นแผนฟื้นฟูไอแบงก์ที่เสนอซูเปอร์บอร์ดเรื่องตั้งเอเอ็มซี เพื่อรับโอนหนี้เน่า 5 หมื่นล้านบาทออกจากพอร์ต แถมยังขอเงินเพิ่มทุนจากคลังอีก 1 หมื่นล้านบาท รวมของเก่าอีก 5,000 ล้านบาท ปาเข้าไปเป็น 1.5-1.6 หมื่นล้านบาท ถามคนกระทรวงการคลังตั้งแต่รัฐมนตรียันผู้อำนวยการ สคร. ทุกคนต่างส่ายหัวเป็นพัลวัน
29 ต.ค. 2565

...เห็นแผนฟื้นฟูไอแบงก์ที่เสนอซูเปอร์บอร์ดเรื่องตั้งเอเอ็มซี เพื่อรับโอนหนี้เน่า 5 หมื่นล้านบาทออกจากพอร์ต แถมยังขอเงินเพิ่มทุนจากคลังอีก 1 หมื่นล้านบาท รวมของเก่าอีก 5,000 ล้านบาท ปาเข้าไปเป็น 1.5-1.6 หมื่นล้านบาท ถามคนกระทรวงการคลังตั้งแต่รัฐมนตรียันผู้อำนวยการ สคร. ทุกคนต่างส่ายหัวเป็นพัลวัน 
...งานนี้ถ้ากระทรวงการคลังยอมให้ตั้งเอเอ็มซี ล้างหนี้เน่ากันง่ายๆ ต่อไปแบงก์ไหนทำหนี้เสียก็มาร้องให้คลังล้างหนี้ให้ แล้วใส่เงินเพิ่มทุนเป็นหมื่นๆ ล้านบาทแบบนี้ สู้ปิดแบงก์แล้วไปตั้งแบงก์ใหม่จะดีกว่า เรื่องนี้สะท้อนว่าคนทำงานในไอแบงก์ยังขาดแบงก์เกอร์มืออาชีพ ขนาดส่ง ชัยวัฒน์ อุทัยวรรณ์ ไปนั่งเป็นประธานแล้วยังหยุดหนี้ตกชั้นไม่อยู่ ล่าสุดคาดว่า ณ สิ้นปี 2557 ไอแบงก์จะมีหนี้เสียเพิ่มเป็น 5 หมื่นล้านบาท หรือคิดเป็น 50% ของยอดสินเชื่อคงค้าง ขณะที่เงินกองทุนติดลบ 1% จึงเป็นโจทย์ที่น่าสนใจว่า กระทรวงการคลังและซูเปอร์บอร์ดจะหยุดวิกฤตหนี้เสียของไอแบงก์ให้อยู่หมัดได้อย่างไร 
...ด้านเอสเอ็มอีแบงก์ที่ สาลินี วังตาล ประธานคนใหม่ ลุยแก้หนี้เสียเป็นขั้นเป็นตอน ด้วยการเปิดกองประมูลหนี้เน่าขายให้บริษัทบริหารสินทรัพย์ก่อน 5,000 ล้านบาท พร้อมจับมือกรมบังคับคดีเร่งไกล่เกลี่ยหนี้ แต่ไม่วายที่สหภาพพนักงานเอสเอ็มอีแบงก์ จะลุกขึ้นมาขอโบนัสจากกระทรวงการคลังที่ค้างไว้ของปีเก่า 265 ล้านบาท เล่นเอา สาลินี ของขึ้น เสียความรู้สึกที่สหภาพไม่มองปัญหาแบงก์ที่หนักหนาสาหัสถึงขั้นอาจจะโดนปิด กว่าจะกลับมาพลิกฟื้นได้เข้าสู่กระบวนการฟื้นฟูก็ต้องออกแรงไปไม่น้อย ยังไม่ทันตั้งไข่ได้สักเรื่องก็มาร้องขอโบนัส งานนี้ สาลินี ฟิวส์ขาดแทบเก็บของออกจากแบงก์
...งานนี้บอกเลยว่า “หิน” เพราะการเข้าไปแก้ปัญหาในองค์กรที่เป็นแหล่งผลประโยชน์ของนักการเมืองมาแต่ไหนแต่ไร แถมยังมีแต่คนจ้องหาผลประโยชน์เข้าพกเข้าห่ออีกต่างหากนั้น ถึงขั้นผู้บริหารตั้งอาณาจักรขึ้นมาปกป้องดูแลผลประโยชน์ของตัวเองไว้ ไม่รับลูกการทำงานของ สาลินี การแก้ปัญหาจึงเป็นงานที่ยากยิ่งกว่าเข็นครกขึ้นภูเขา 
...หลังจากนี้คนรับบทหนักคือ สุพจน์ อาวาส กรรมการผู้จัดการคนใหม่ที่จะเข้ามาทำงานอย่างเป็นทางการในวันที่ 5 ม.ค.นี้ ต้องดูว่าจะรับลูกการทำงานเชิงรุกของ สาลินี และสู้ศึกในบ้านคือ การจัดการปัญหาในองค์กรให้ลุล่วงไปด้วยดีได้อย่างไร เรื่องนี้ต้องติดตามกันแบบตาไม่กะพริบต่อไป ส่วนเรื่องโบนัสที่พนักงานเอสเอ็มอีแบงก์ร้องขอนั้น ทาง สคร. บอกแล้วว่าต้องรอไปก่อน อย่าเพิ่งตีโพยตีพายไป